Robwelpie-video: Klagte teen 2 gelê‘n Skermskoot uit die video. Die Nasionale Dierebeskermingsvereniging (NDBV) in die Swartland en aan die Weskus het Dinsdagmiddag bevestig dat hulle formele aanklagte teen twee mans aanhangig gemaak het in verband met die wrede mishandeling van ŉ robwelpie. Die voorval is op video vasgevang. Maroela Media het vroeër berig die video van ŉ robwelpie wat oënskynlik deur twee jong mans, wat nie geïdentifiseer mag word voordat hulle in die hof verskyn het nie, mishandel word, het sosialemediagebruikers warm onder die kraag. Louise van Zyl, woordvoerder van die NDBV, het aan Maroela Media gesê die klag is Dinsdagmiddag by die Laaiplek-polisie in Velddrif aanhangig gemaak. Sers. Noloyiso Rwexana, woordvoerder van die polisie, het bevestig dat daar sake teen twee mans aanhangig gemaak is ingevolge die Wet op Dierebeskerming. “Die saak word nou deur Laaiplek se speurdienste ondersoek,” het Rwexana gesê. Niemand is egter nog in verband met die voorval in hegtenis geneem nie. In die video kan twee mans gesien word wat die kamera in ŉ stadium van die een na die ander verskuif. Hulle gebruik alkohol op die video en probeer dit ook in ŉ stadium vir die hulpelose en bebloede dier voer. In die video word die rob, wat vasgekeer is in ŉ afskorting op ŉ boot, herhaaldelik met ŉ mes gesteek en op die kop en snoet gekap. Hy word ook aan die stert opgetel en telkemale hard teen die boot geslaan. Die welpie probeer keer op keer desperaat uit sy omstandighede ontsnap. Op die video kan gehoor word hoe die mans kru taal gebruik en een van die mans die ander aanmoedig met die woorde: “My broer, swing hom!” Die NDBV het intussen gesê dat die vereniging onseker is oor die lot van die welpie aangesien die voorval sover hulle kennis strek reeds in Desember 2017 plaasgevind het. “By verdere ondersoek en met die hulp van bekommerde lede van die publiek kon ons daarin slaag om genoeg bewyse bymekaar te maak om klagte teen die man in die video wat die rob mishandel asook die man wat die video geneem het te lê ingevolge die Wet op Dierebeskerming. Die klagte teen die man wat die rob mishandel is duidelik, maar die ander een is ook skuldig aangesien hy niks gedoen het om die gewelddadige mishandeling te stop nie.” Die NDBV het gevra dat lede van die publiek na hul plaaslike polisiestasie gaan en ŉ verklaring aflê om te vra vir die swaarste moontlike straf tydens vonnisoplegging. ŉ Kopie van dié gestempelde verklaring kan dan aan die NDBV in die Swartland gestuur word vir gebruik tydens die verhoor. Dít in ŉ poging om die NDBV se saak te versterk.